SKRIFTLIG FORESPØRGSEL E-3385/01

af Ioannis Marínos (PPE-DE) til Kommissionen

(7. december 2001)

Om: Jihad-skat

Ifølge offentliggørelser i den europæiske presse foregår der blandt de illegale, halvillegale og lovlige muslimske indvandrere i Europa (især i Tyskland) systematisk opkrævning af den såkaldte Jihad-skat. Denne opkrævning er forbundet med et ligeledes ulovligt banksystem. Dette banksystem er aktivt i de vesteuropæiske lande og gør det muligt for de illegale indvandrere (som ikke har mulighed for at udføre lovlige banktransaktioner) at sende penge til deres hjemlande.

Dette banksystem kaldes Hawala og består i aktivering af agenter i indvandrernes opholdsland, som mod provision påtager sig at sende pengene til de legale eller illegale indvandreres oprindelsesland. I forbindelse med denne transaktion opkræves også med fuldt samtykke fra parterne i transaktionen Jihad-skatten, som har til formål at støtte talibanerne økonomisk.

Har Kommissionen kendskab til dette ulovlige banksystem, og hvad agter Kommissionen at foretage sig for at sætte en stopper for denne økonomiske understøttelse af terrorismen, hvis den konsekvent vil følge de afgørelser, der er truffet i Rådet og Europa-Parlamentets plenarforsamling, samt FN's afgørelser?

Svar afgivet på Kommissionens vegne af Chris Patten

(28. januar 2002)

Kommissionen har bemærket sig påstandene om, at Hawala-systemet for pengeoverførsler har spillet en vigtig rolle ved finansieringen af visse terroristgruppers aktiviteter. Den er bekendt med, at der ofte ikke er skriftlige optegnelser om transaktioner i dette system, der er baseret på tillid, og at det derfor er vanskeligt at bekræfte eller underbygge de påstande, der er fremsat.

Overførsler af penge mellem Fællesskabet og tredjelande er generelt omfattet af EF-traktatens bestemmelser om fri bevægelighed for kapital og betalinger. De overførsler, som det ærede medlem nævner, er dog muligvis ulovlige i henhold til nationale banklove (for eksempel i Tyskland, hvor der kræves en banklicens for pengeoverførselsvirksomhed), fællesskabslovgivningen om

bekæmpelse af pengevask (alt efter midlernes oprindelse) eller Fællesskabets forordninger om indførelse af finansielle sanktioner (afhængig af modtageren eller bestemmelsesstedet). Det forhold, at disse pengeoverførselsfaciliteter også tilbydes illegale indvandrere, gør dem ikke i sig selv ulovlige.

I betragtning af påstandene om finansiering af terrorisme anbefalede Den Finansielle Aktionsgruppe vedrørende Hvidvaskning af Penge (FATF/GAFI) den 30. oktober 2001 bl.a., at personer eller selskaber, der tilvejebringer tjenester vedrørende overførsel af penge eller værdier, herunder overførsel gennem et uformelt penge- eller værdioverførselssystem eller -netværk, skal have en licens eller registreres, og at de skal være omfattet af de love og regler om forhindring af pengevask, der gælder for finansielle institutioner. FATF fandt også, at fysiske eller juridiske personer, der yder denne tjeneste ulovligt, bør være genstand for administrative, civilretlige eller strafferetlige sanktioner (Special Recommendation No. VI).

Hvis der som hævdet opkræves et specifikt beløb, der er bestemt som finansiel støtte til Taliban, vil overførslen af en sådan finansiel støtte til Taliban sandsynligvis være i strid med Rådets forordning (EF) nr. 467/2001 af 6. marts 2001 om forbud mod udførsel af visse varer og tjenesteydelser til Afghanistan, om styrkelse af flyveforbuddet og om udvidelse af indefrysningen af midler og andre økonomiske ressourcer over for Taliban i Afghanistan(1). Kommissionen har imidlertid ikke beviser for, at en eller flere personer eller enheder i Fællesskabet eller henhørende under dets jurisdiktion har foretaget overførsel af finansielle midler i strid med Rådets forordning (EF) nr. 467/2001.

Kommissionen vil vedblive med at overvåge spørgsmålet om finansielle overførsler gennem Hawala-systemet og vil om fornødent stille forslag til ændring af relevante fællesskabsinstrumenter.

(1) EFT L 67 af 9.3.2001.